CELEX: C2007/297/41
Language: el
Date: 2007-12-08 00:00:00
Title: Υπόθεση C-447/07: Προσφυγή της 1ης Οκτωβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/25
            
         Προσφυγή της 1ης Οκτωβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-447/07)
   (2007/C 297/41)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και L. Pignataro-Notin)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλία, προβλέποντας στην εθνική της νομοθεσία ότι για την άσκηση του επαγγέλματος του πλοιάρχου και του υποπλοιάρχου σε όλα τα υπό ιταλική σημαία πλοία είναι αναγκαία η ιταλική ιθαγένεια, παρέβη τις υποχρεώσεις που υπέχει από το άρθρο 39 ΕΚ,
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή παρατηρεί ότι η ιταλική νομοθεσία, προβλέποντας την υποχρέωση της ιταλικής ιθαγενείας για την άσκηση του επαγγέλματος του πλοιάρχου και του υποπλοιάρχου σε όλα τα υπό ιταλική σημαία πλοία, δεν είναι σύμφωνη προς το άρθρο 39 ΕΚ που καθιερώνει την αρχή της ελεύθερης κυκλοφορίας των εργαζομένων, όπως αυτό ερμηνεύθηκε από το Δικαστήριο.
   Στο πλαίσιο δύο υποθέσεων που αφορούσαν αντιστοίχως τη θέση του πλοιάρχου και του υποπλοιάρχου σε εμπορικά πλοία υπό ισπανική σημαία (υπόθεση C-405/01) και τη θέση του πλοιάρχου σε πλοία που προορίζονται για «μικρή ναυσιπλοΐα» (Kleine Seeschiffahrt), στην ειδική περίπτωση των αλιευτικών πλοίων υπό γερμανική σημαία τα οποία επιδίδονταν στη μικρή αλιεία ανοικτής θαλάσσης (C-47/02), το Δικαστήριο διευκρίνισε, με τις αποφάσεις του της 30ής Σεπτεμβρίου 2003, την ίδια ερμηνεία του άρθρου 39 ΕΚ.
   Η Επιτροπή παρατηρεί ότι, στο πλαίσιο της παρούσας διαδικασίας, οι ιταλικές αρχές δεν προέβαλαν διαφορετικά επιχειρήματα από αυτά που είχαν προβάλει στην υπόθεση C-405/01, υπόθεση στην οποία η Ιταλική Δημοκρατία είχε ασκήσει παρέμβαση, και οι γαλλικές αρχές είχαν υποστηρίξει στην υπόθεση C-47/02. Η επιχειρηματολογία αυτή απορρίφθηκε με τις αποφάσεις του Δικαστηρίου της 30ής Σεπτεμβρίου 2003.
   Η Επιτροπή περιορίζεται να παρατηρήσει ότι στην απάντηση στην αιτιολογημένη γνώμη της 22ας Μαΐου 2007 οι ιταλικές αρχές δεν αμφισβητούν την παράβαση. Συγκεκριμένα, οι αρχές αυτές εξέφρασαν την πρόθεσή τους να παραιτηθούν από την υποχρέωση της ιταλικής ιθαγενείας προκειμένου κάποιος να μπορεί να ασκεί το επάγγελμα του πλοιάρχου και του υποπλοιάρχου, αναλαμβάνοντας την υποχρέωση να πληροφορήσουν την Επιτροπή για το ενδεχόμενο αποτέλεσμα των διαβουλεύσεων μεταξύ των ενδιαφερόμενων υπουργείων.
   Η Επιτροπή δεν έλαβε καμιά ανακοίνωση ως προς το χρονοδιάγραμμα τροποποιήσεως της ιταλικής νομοθεσίας. Κατά συνέπεια, η Επιτροπή υποστηρίζει ότι η ιταλική νομοθεσία, προβλέποντας την υποχρέωση της ιταλικής ιθαγενείας για την άσκηση του επαγγέλματος του πλοιάρχου και του υποπλοιάρχου σε όλα τα πλοία υπό ιταλική σημαία, δεν είναι σύμφωνη προς το άρθρο 39 ΕΚ που καθιερώνει την αρχή της ελεύθερης κυκλοφορίας των εργαζομένων, όπως αυτή ερμηνεύθηκε από το Δικαστήριο.